INFORMÁCIA
o plnení úloh vyplývajúcich z Vyhlásenia o hospodárskej politike pre účely Staff monitored program 

V bode B.1. uznesenia vlády Slovenskej republiky č. 273 z 28. marca 2001 k Vyhláseniu o hospodárskej politike pre účely Staff monitored program bolo uložené ministrovi školstva splniť úlohy uvedené v prílohách 1 a 2 tohto uznesenia v určených termínoch. Pre Ministerstvo školstva Slovenskej republiky vyplývajú zo strany 7 poradového čísla 20 prílohy č. 2 tri úlohy s termínom plnenia v mesiaci jún 2001.

Uvedené úlohy sa plnia nasledovne:

Predložiť na rokovanie vlády návrh opatrení, ktoré zvýšia motiváciu škôl na využívanie svojich priestorov mimo vyučovacieho času

	V návrhu zákona o vysokých školách sú navrhnuté ustanovenia, ktoré upravujú, že verejná vysoká škola vlastní majetok, ktorý potrebuje na činnosti, na ktoré je zriadená. Využíva ho nielen na plnenie úloh vo vzdelávacej, výskumnej, vývojovej, umeleckej a ďalšej tvorivej činnosti, ale môže ho využívať i na podnikateľskú činnosť. Výnosy z tejto podnikateľskej činnosti, ktorá nesmie ohroziť kvalitu, rozsah a dostupnosť činností napĺňajúcich poslanie verejnej vysokej školy, použije verejná vysoká škola na plnenie tých úloh, na ktoré  bola zriadená.

	O zmenu vlastníckych vzťahov sa opiera nový spôsob financovania a hospodárenia verejných vysokých škôl. Vysoká škola sa zmení zo správcu štátneho majetku na vlastníka. Tým sa zmení aj vzťah k hnuteľnému a nehnuteľnému majetku, čo je predpokladom jeho lepšieho využívania a zveľaďovania.

	Zmena vlastníckych vzťahov sa teda považuje za veľmi významný motivačný faktor aj pri hospodárnejšom využívaní priestorov verejných vysokých škôl.

	Predložiť na rokovanie vlády návrh opatrení, ktorými sa prehodnotí podpora sociálnej infraštruktúry v školstve a oddelí sa financovanie sociálnej infraštruktúry od financovania vzdelávania. 

	V návrhu zákona o vysokých školách v časti o financovaní verejných vysokých škôl sa navrhujú ustanovenia o tom, že ministerstvo školstva poskytuje verejnej vysokej škole dotácie na základe zmluvy (dotácia na uskutočňovanie akreditovaných študijných programov, dotácia na výskumnú, vývojovú alebo umeleckú činnosť, dotácia na rozvoj vysokej školy a dotácia na sociálnu podporu študentov). Osobitnou dotáciou je teda dotácia na sociálnu podporu študentov, ktorá vychádza zo zákonných nárokov študentov a pri nenárokových položkách sociálnej podpory vychádza z možností štátneho rozpočtu. Na časť dotácie vychádzajúcu zo zákonných nárokov študentov má vysoká škola právny nárok. Systém sociálnej podpory študentov tvorí priama forma (štipendiá) a nepriama forma (zabezpečenie možností stravovania a ubytovania s poskytnutím príspevku na náklady na stravovanie a ubytovanie, finančná a organizačná podpora športových a kultúrnych aktivít). Študentom sa poskytujú aj pôžičky zo Študentského pôžičkového fondu podľa osobitných predpisov.
	V rámci finančných dotácií vysokým školám sa teda sociálna infraštruktúra financuje oddeleným spôsobom osobitným druhom dotácie.

	Predložiť na rokovanie vlády návrh opatrení, ktorými sa znemožní zneužívanie štatútu študenta

	V návrhu zákona o vysokých školách sa v nadväznosti na systém sociálnej podpory študentov navrhuje ustanovenie, v ktorom sa uvádza, že ak študent využíva služby systému sociálnej podpory na iný účel, než na aký sú určené, alebo ak ich využíva napriek tomu, že na ne nemá právny nárok, alebo ak iným spôsobom tieto prostriedky zneužíva, dopúšťa sa disciplinárneho priestupku. Za disciplinárny priestupok možno uložiť študentovi niektoré z disciplinárnych opatrení, ku ktorým patrí pokarhanie, podmienečné vylúčenie zo štúdia s určením lehoty a podmienok na osvedčenie a vylúčenie zo štúdia.

	V návrhu uvedeného zákona sú navrhované aj ustanovenia, ktoré vytvárajú zákonné podmienky na obmedzenie zneužívania postavenia študenta vôbec, teda nielen z dôvodov zneužívania  služieb systému sociálnej podpory. Patrí ku nim napr. zavedenie matriky študentov ako prostriedku na presnú evidenciu študentov, ktorá slúži aj na rozpočtové a štatistické účely. V matrike sú napr. okrem iných základných údajov o študentovi aj údaje o pridelení ubytovania v študentskom domove, o prerušení štúdia. Ďalej je navrhované aj ustanovenie o povinnom zavedení preukazu študenta, ktorým je doklad potvrdzujúci právne postavenie študenta, ktoré ho oprávňuje využívať práva a výhody vyplývajúce zo zákonov, vnútorných predpisov vysokej školy a z dohôd s inými organizáciami. Tento doklad slúži aj na preukázanie údajov v ňom zapísaných. Vysoká škola vydá tento preukaz po zápise do matriky študentov. Na preukaze študenta sa používa jednotná štruktúra údajov predpísaná ministerstvom. Tento preukaz umožňuje do istej miery zabrániť aj zneužívaniu postavenia študenta neštudentom, ktorý sa takýmto preukazom nemôže preukázať.

	Záver:
	Návrh zákona o vysokých školách, ktorým sa realizujú vyššie uvedené úlohy, je v súčasnosti v legislatívnom pokračovaní, v júli bude predložený na rokovanie vlády Slovenskej republiky a  má nadobudnúť účinnosť 1. januára 2002.